REGULAMENTO do 15 de febreiro de 2008 dos intercambios interuniversitarios de estudantes.
UNIVERSIDADE DE SANTIAGO DE COMPOSTELA — III. OUTRAS DISPOSICIÓNS — 26/03/2008

A internacionalización das universidades, alén de estar presente desde a súa xénese, constitúe hoxe un elemento central na súa evolución futura. A USC recolle nas súas liñas estratéxicas o desenvolvemento dun plan de internacionalización para mellorar a súa posición como universidade de referencia no espazo universitario global que as políticas europeas e internacionais van abrir, para aproveitar as oportunidades que presenta a globalización no noso desenvolvemento, e para impulsar a calidade e a eficiencia do servizo prestado á sociedade. Neste ámbito, a USC mantén unha aposta decidida polo reforzamento das conexións e os programas de mobilidade e cooperación con outros sistemas universitarios, en especial no contorno europeo e latinoamericano.
Un elemento básico neste obxectivo é facilitarlles aos estudantes programas de mobilidade que lles permitan complementar noutras universidades os estudos conducentes á obtención dun título oficial, beneficiarse dunha proveitosa experiencia social e cultural, e mellorar o seu currículo de cara á incorporación laboral, en canto a participación nestes programas constitúe unha mostra da capacidade de comunicación e cooperación, e de adaptación e comprensión doutras culturas. Os distintos convenios de intercambios interuniversitarios que ten subscritos a USC permiten que os estudantes poidan realizar unha parte dos seus estudos noutra universidade con plenos efectos académicos.
A USC ten centralizada a xestión dos programas de intercambio na Oficina de Relacións Exteriores (ORE). Ademais desta unidade, os procedementos de intercambio afectan un número elevado de axentes na comunidade universitaria: estudantes, equipos de dirección dos centros, persoal de administración con competencias nestas materias, profesores, coordinadores, etc., o que fai necesario establecer os mecanismos de coordinación precisos así como a normativa que deberá regular o procedemento.
Por outra parte, os procesos de integración da xestión deben incorporar elementos de mellora da calidade nos propios procedementos. Son obxectivos de mellora proporcionar unha información precisa e accesible aos estudantes e profesores que participan nos programas, facilitar o control do procedemento á ORE, axilizar os procedementos de selección e cualificación nos centros, informatizar todos os procedementos dos axentes que participan nos intercambios que permitan incorporar toda a información do expediente de mobilidade dos estudantes ás unidades de xestión académica co obxecto de axilizar a certificación dos resultados dos alumnos desde e na USC, así como establecer indicadores para a avaliación da calidade do proceso.
Por todo o anterior, o Consello de Goberno, na súa sesión de 6 de febreiro de 2008, acordou aprobar a seguinte normativa de Regulamento de intercambios interuniversitarios de estudantes
TÍTULO I
Disposicións xerais
Artigo 1º.-Ámbito de aplicación.
Este regulamento será de aplicación a:
a) Estudantes da USC que acceden a outras universidades en réxime de intercambio, coas cales se teña subscrito o correspondente programa ou convenio de mobilidade recíproca, co obxecto de cursar ensinanzas impartidas nela.
b) Estudantes doutras universidades que acceden á USC en réxime de intercambio, coas cales se teña subscrito o correspondente programa ou convenio de mobilidade recíproca, co obxecto de cursar ensinanzas impartidas nela.
Artigo 2º.-Formalización dos convenios.
1. Corresponderalle á Oficina de Relacións Exteriores a supervisión do contido, tramitación, rexistro e seguimento dos convenios de cooperación e intercambio académico, dos que sexa parte a USC, así como velar polo cumprimento de todos os requisitos procedementais exixidos para a súa elaboración.
2. A formalización dos correspondentes convenios reguladores da mobilidade estudantil axustaranse ao réxime xeral vixente na materia na USC, en particular ao Regulamento para a xestión de convenios na USC, aprobado polo Consello de Goberno o 19 de decembro de 2002, ou a normativa que o substitúa.
Artigo 3º.-Coordinación dos programas de mobilidade.
A vicerreitoría competente na materia será a responsable da coordinación das distintas convocatorias dos programas de mobilidade, realizadas e difundidas a través da ORE, así como dos responsables académicos de mobilidade dos centros, dos coordinadores académicos e da web da USC.
Artigo 4º.-Responsable académico de mobilidade.
Un dos membros do equipo de dirección do centro asumirá as funcións de responsable académico de mobilidade, que terá a misión principal de velar polo bo funcionamento dos programas de mobilidade, e realizará, entre outras, as seguintes funcións:
a) Apoiar e ordenar o labor dos coordinadores de mobilidade académica pertencentes ao seu centro.
b) Coordinar o fluxo de comunicación entre a Vicerreitoría e os centros.
c) Coordinar a xestión dos acordos de cada centro.
d) Colaborar coas unidades administrativas e académicas do centro na planificación e organización do traballo relacionado cos programas de mobilidade.
e) Convocar e presidir as comisións de selección de alumnos.
f) Velar polo cumprimento na aplicación das normas e criterios establecidos nos distintos programas de mobilidade.
g) Recibir os estudantes procedentes doutras universidades e orientalos cara aos seus respectivos coordinadores.
h) Promover os programas de mobilidade nos centros, mediante a realización de actividades informativas ou doutro tipo que contribúan á súa promoción e coñecemento.
i) Revisar os acordos académicos elaborados polos coordinadores para comprobar que se axustan ao establecido no plan de estudos.
l) Enviarlle ao/á decano/a ou director/a do centro as propostas de resolucións de recoñecemento de estudos.
m) Presentarlle á ORE as propostas de novos convenios de mobilidade realizadas polos membros do seu centro.
Artigo 5º.-Coordinadores académicos.
1. Cada programa ou convenio de mobilidade poderá establecer o número de coordinadores académicos correspondentes ao título ou conxunto de títulos oficiais da USC para os que se estableza.
2. Os coordinadores académicos serán nomeados polo decano/a ou o director/a do respectivo centro. De non figurar de forma expresa, a función será asumida polo responsable académico de mobilidade do centro.
3. Os coordinadores académicos titorizan e asisten os estudantes de intercambio nos aspectos académicos e asumen as funcións que con carácter xeral se lles encomenden nestas normas, e aqueloutras que de forma específica se lles poidan encargar nos respectivos programas ou convenios de mobilidade. En especial, terán as seguintes funcións:
a) Informar os estudantes da USC sobre as universidades de destino e posible recoñecemento académico dos estudos que se realizarán durante o período de mobilidade.
b) Formar parte das comisións de selección dos alumnos para os programas que coordinen.
c) Elaborar os compromisos de estudos, asinalos xunto cos estudantes e autorizar as súas modificacións, sempre dentro dos prazos que se establecen nestas normas.
d) Asesorar academicamente os alumnos de intercambio, así como realizar o seu seguimento.
e) Facer as propostas de resolución de recoñecemento de estudos.
4. Os coordinadores académicos disporán dun horario de atención aos estudantes de intercambio, cun mínimo de dúas horas semanais, que se incluirá na información que se lles proporcionará aos estudantes de cada centro.
Artigo 6º.-Responsables de unidades de apoio á xestión de centros e departamentos.
Os responsables de unidades de apoio á xestión de centros e departamentos teñen a misión de apoiar o proceso de mobilidade en todos os aspectos administrativos relativos ao centro. Terán, entre outras, as seguintes funcións:
a) En coordinación cos responsables académicos de mobilidade e coordinadores académicos, realizarán tarefas de información aos estudantes da USC sobre a oferta, condicións, trámites, etc. dos distintos programas de mobilidade.
b) Recepción de alumnos doutras universidades, facilitándolles información particular da titulación, coordinadores, procedementos, etc.
c) Colaborar na selección dos alumnos que realizarán os intercambios (elaboración de listas, baremos, publicación de propostas, etc.).
d) Remisión á ORE e á UXA correspondente dos compromisos de estudos ou acordos académicos e as súas modificacións.
e) Colaboración na resolución de incidencias durante os intercambios (alumnos enviados e admitidos).
f) Remisión das actas, resolucións ou certificacións, segundo sexa o caso, de recoñecemento de estudos á UXA correspondente para a súa anotación nos expedientes dos alumnos.
g) Xestión das altas e baixas dos responsables de mobilidade e coordinadores académicos do seu centro e transmisión da correspondente información actualizada á ORE.
h) Arquivo de toda a documentación administrativa xerada polos procesos de mobilidade no centro.
TÍTULO II
Dos estudantes da usc que acceden a outras universidades en réxime de intercambio
Artigo 7º.-Convocatorias de mobilidade.
1. A Universidade de Santiago de Compostela, a través da vicerreitoría competente, efectuará as convocatorias para a participación nos diferentes programas ou convenios subscritos para a mobilidade estudantil co obxecto de que os estudantes interesados, que cumpran os requisitos establecidos, poidan participar neles.
2. As convocatorias de mobilidade serán difundidas a través da ORE, da Oficina de Información Universitaria, dos responsables académicos de mobilidade, dos coordinadores académicos, dos responsables de unidades de apoio á xestión e da páxina electrónica da USC.
3. Entre outras cousas, deberán incluír toda a información relativa aos procedementos, requisitos, prazos, órganos e criterios de selección.
Artigo 8º.-Comisión de selección.
1. Os estudantes serán seleccionados en virtude dun procedemento público de concorrencia competitiva, de acordo cos principios de igualdade, mérito, capacidade e publicidade. Na citada selección terase en conta, polo menos, o expediente académico, o coñecemento das linguas oficiais do país de destino, no caso de non seren estas a española, e a adecuación do programa ou convenio de intercambio. Así mesmo, para poderen optar a unha praza de intercambio, salvo que o convenio regulador estableza outra cousa, os alumnos deberán acreditar, antes do remate do prazo de solicitude, ter superado o 15% dos créditos da titulación que está a cursar. En todo caso, os alumnos que acceden a unha titulación de posgrao oficial, segundo ciclo ou a estudos de segundo ciclo que non sexan continuación dun primeiro ciclo, o requisito de teren superado o 15% dos créditos da titulación entenderase que o teñen acreditado por estaren en posesión dunha titulación universitaria ou por teren superado un primeiro
ciclo.
2. A comisión de selección será presidida polo responsable de mobilidade do centro e integrada por todos os coordinadores académicos e polo responsable de unidade de apoio á xestión de centros e departamentos, que actuará como secretario dela.
3. Unha vez seleccionados os estudantes, así como os suplentes, de ser o caso, publicarase no taboleiro de anuncios e na páxina electrónica do centro a relación provisoria de seleccionados.
4. Os alumnos disporán dun prazo de sete días naturais para presentaren reclamacións contra a citada lista. As reclamacións serán resoltas pola propia comisión, notificadas persoalmente aos reclamantes por correo electrónico e publicadas conforme o disposto no punto anterior.
5. Transcorrido o prazo de reclamación sen que se presentase ningunha, ou unha vez resoltas as presentadas, as listas resultantes terán a condición de proposta de selección e deberán ser remitidas, para a súa publicación definitiva, á vicerreitoría competente en relacións externas.
6. Os estudantes que fosen beneficiarios dunha mobilidade, dentro dun programa determinado, non poderán solicitar de novo unha segunda mobilidade, agás naqueles casos en que o convenio ou a convocatoria especificara outra cousa.
7. Un mesmo estudante non poderá solicitar unha mobilidade de estudantes e unha mobilidade de prácticas no mesmo curso académico, a non ser que estas estivesen incluídas naquela.
Artigo 9º.-Compromiso de estudos ou acordo académico.
1. Os alumnos que resulten seleccionados para participar nun programa ou convenio de mobilidade deberán, con carácter previo á súa marcha, e contando co asesoramento do seu respectivo coordinador académico, formalizar un compromiso de estudos ou acordo académico.
2. Este documento terá carácter vinculante sempre que se cumpran os requisitos establecidos para o intercambio e o plan de estudos do estudante.
3. Nel incluiranse as materias ou actividades que vai cursar na universidade de destino, así como as materias correspondentes ao plan de estudos que está a cursar na USC, e cuxo recoñecemento vai obter como consecuencia da superación daquelas, así como a equivalencia en créditos.
4. Ningún estudante se poderá incorporar á universidade de destino sen estar en posesión deste documento debidamente asinado no modelo da USC.
5. Unha vez cuberto e asinado o compromiso de estudos ou a súa modificación, o coordinador académico deberállelo enviar, dentro dos prazos previstos, ao responsable académico de mobilidade do seu centro e ao responsable da unidade de apoio, quen revisará o seu contido e llo remitirá á ORE co fin de proceder á súa sinatura como coordinador institucional.
6. A ORE devolverá unha copia debidamente asinada ao responsable da unidade de apoio para que llo traslade á UXA, e ao mesmo tempo a ORE tramitara á universidade de destino o compromiso de estudos ou acordo académico, para o seu coñecemento e para os efectos de confirmar a aceptación do estudante para cursar as materias propostas.
7. O mencionado documento adquirirá carácter definitivo cando estea asinado polo alumno, polo coordinador académico, pola ORE, quen actuará como coordinador institucional da USC, e pola universidade de destino.
8. Dentro do primeiro mes da incorporación do alumno á universidade de destino en cada cuadrimestre, o compromiso de estudos ou acordo académico poderase modificar seguindo o procedemento previsto para a elaboración do documento inicial. Se as circunstancias da universidade de destino o requirisen, o coordinador poderá autorizar modificacións despois de rematado o prazo anterior e sempre durante o período de intercambio. Só por causas extraordinarias e debidamente xustificadas se permitirá a modificación rematado o intercambio, e con anterioridade, en todo caso, á resolución do recoñecemento, por proposta do responsable académico de mobilidade, logo de visado da ORE, e con resolución do vicerreitor competente en relacións exteriores. Toda modificación debidamente autorizada no compromiso de estudos ou acordo académico levará consigo a matriculación nos dez (10) días posteriores ao da citada autorización. A ORE da USC comunicaralle á unidade de xestión correspondente a relación de
alumnos que foron autorizados para cursar estudos noutras universidades en virtude de convenio. Esta comunicación deberá estar concluída, como máximo, antes da realización da primeira convocatoria de exames.
9. No compromiso de estudos ou acordo académico non se poderán incluír as materias cualificadas con suspenso. Destas materias poderase examinar na USC, sempre que formalizase a súa matrícula dentro do prazo ordinario.
10. No compromiso de estudos ou acordo académico poderá figurar un número de créditos baixo a epígrafe Créditos de libre configuración/optativos - programa de intercambio, nos cales non se especifique a actividade que se vai realizar, por non coincidir coas materias propias da titulación para a cal se cursan. O coordinador da universidade de destino deberá aprobar en cada caso a actividade realizada e o número de créditos aplicables. Na resolución de recoñecemento de estudos terá que figurar a denominación concreta e os créditos aplicables a cada materia ou actividade realizada. O total de créditos recoñecidos non poderá exceder os matriculados baixo esta epígrafe.
11. Non serán recoñecidos estudos ou actividades realizados que non figuren no compromiso de estudos ou acordo académico, nin aqueles dos que o alumno non se matriculase previamente.
12. O número máximo de créditos que se poden incluír no compromiso de estudos ou acordo académico será o equivalente a 60 ECTS para un curso académico completo ou o equivalente a 30 ECTS para un cuadrimestre. O período de estudos poderá incluír unha formación práctica, e, ademais, TAD ou similares se estes traballos figuran no plan de estudos. Poderase cursar na universidade de destino o proxecto fin de carreira cando o alumno cumpra todos os requisitos necesarios para matricularse na USC. Se non cumpre con estes requisitos, un alumno de intercambio poderase matricular provisionalmente no proxecto, pero tal matrícula só terá efectos se cumpre os requisitos necesarios antes do remate do curso académico en que foi de intercambio.
13. Para realizar o programa de intercambio, os alumnos deberán formalizar a matrícula na USC da totalidade das materias e actividades que pretendan cursar en réxime de intercambio. Non procederá a matrícula contravindo o plan de estudos nin en materias de libre configuración das ofertadas por esta universidade, para o seu recoñecemento por outras materias ou actividades realizadas en virtude dun programa de intercambio universitario. Neste caso, deberase matricular seguindo o procedemento previsto neste artigo.
14. Unicamente se poderá formalizar matrícula para render exame na USC nas seguintes materias:
a) As que figuran como suspensas no expediente do alumno, e as que non poidan ser incluídas no compromiso de estudos ou acordo académico, sempre que se respecte a programación académica e o plan de estudos. O máximo de materias matriculadas fóra do acordo académico será de vinte créditos.
b) As cuadrimestrais que non se correspondan co cuadrimestre de mobilidade, se o programa de mobilidade se corresponde cun cuadrimestre.
15. Esta matrícula reportará os prezos públicos que determine o decreto de prezos públicos da Xunta de Galicia, así como calquera outra norma que sexa aplicable á matrícula ordinaria.
Artigo 10º.-Matrícula.
1. Unha vez formalizado o compromiso de estudos ou acordo académico, os estudantes deberán formalizar necesariamente a matrícula na USC, dentro dos prazos establecidos, así como efectuar o pagamento dos prezos públicos correspondentes ao total de créditos que figuran no compromiso de estudos e dos que se pretende o seu recoñecemento na USC como resultado dos estudos que se van cursar na universidade de destino.
2. A realización do mencionado pagamento de prezos públicos suporá a consideración do interesado como alumno da USC, para todos os efectos, no curso académico de referencia.
3. O alumnado vinculado a un convenio internacional terá as limitacións para formalizar matrícula que se establecen nas normas de xestión académica da Universidade de Santiago de Compostela e as que se recollan no plan de estudos que está a cursar.
4. Os alumnos vinculados a un programa interuniversitario disporán das convocatorias de exame que teña establecidas a universidade de destino. O réxime de estudos e convocatorias será o da universidade de destino, pero poderanse presentar á convocatoria de setembro na USC naquelas materias recollidas no compromiso de estudos ou acordo académico que non superasen na universidade de destino sempre que teñan unha materia equivalente na súa titulación, logo de comunicación ao coordinador, quen deberá informar os profesores responsables das materias.
5. Os alumnos vinculados a un programa interuniversitario de intercambio figurarán nas actas da USC nas materias de que formalizaron matrícula, nas convocatorias ás cales teña dereito no correspondente curso académico. Utilizarase, para tal fin, a mención alumno de intercambio conforme a instrución de secretaría xeral sobre actas.
6. Os alumnos da USC adscritos a un programa internacional de mobilidade con destino noutra universidade non computarán para os efectos de fixación das cotas de matrículas de honra.
7. Os alumnos que modifiquen o compromiso de estudos contarán cun prazo de dez días desde a aprobación para a modificación da matrícula. De non se levar a cabo a matrícula a modificación do compromiso quedará sen efecto.
8. A formalización da matrícula dará dereito á expedición da acreditación do intercambio, sen prexuízo de poder expedir acreditacións provisorias para os casos en que a matrícula na universidade de destino sexa anterior á da USC ou casos análogos.
9. A formalización da matrícula realizarase nos lugares e prazos que estableza a USC e que poderán ser específicos e diferentes dos comúns, de consideralo necesario.
Artigo 11º.-Inscrición na universidade de destino.
1. Os estudantes deberán realizar na universidade de destino os trámites administrativos que esta determine de acordo coas súas propias normas de organización, co respectivo programa ou convenio de mobilidade estudantil, e coa información facilitada desde a USC.
2. Os estudantes non están obrigados ao pagamento na universidade de destino de ningunha cantidade económica en concepto de inscrición ou matrícula, excepto cando os respectivos programas ou convenios establezan o contrario. Non obstante, a institución de destino pode pedir que se paguen taxas reducidas para cubrir os gastos do seguro e a utilización de materiais diversos, tales como fotocopias, produtos de laboratorio, etc., sobre as mesmas bases que os estudantes desa institución.
Artigo 12º.-Bolsas ou axudas.
Os estudantes seleccionados que posúan bolsas ou préstamos de carácter nacional, autonómico ou da propia USC seguirán percibíndoos na súa totalidade durante o período de estudos, agás que na convocatoria da bolsa se estableza a incompatibilidade.
Artigo 13º.-Recepción das cualificacións e recoñecemento de estudos realizados.
1. Unha vez finalizada a súa estadía na universidade de destino, o estudante deberá solicitar do órgano competente na citada universidade a expedición dunha certificación académica, para a súa constancia persoal, acreditativa dos estudos realizados, coa indicación da denominación das correspondentes materias ou actividades, os créditos obtidos e a cualificación acadada, de acordo cos termos previstos no respectivo programa ou convenio de mobilidade.
2. Recibida a certificación académica oficial da universidade de destino, o coordinador académico faralles chegar ao responsable da unidade de apoio á xestión do centro e ao responsable académico de mobilidade, a través do responsable da unidade de apoio á xestión do centro, a proposta de resolución de recoñecemento de estudos. A proposta fixará as materias das cales se propón o recoñecemento, o número de créditos e as cualificacións acadadas. O responsable da unidade de apoio verificará que se corresponde co recollido no compromiso de estudos ou acordo académico e coa matrícula formalizada. Os convenios que teñan un procedemento específico de recoñecemento serán aplicados nos seus termos.
3. O sistema de equivalencia de cualificacións será o que aprobe a USC ou, na súa falta, o aprobado coa información que se lle facilite desde a ORE. No caso de dúbidas, poderase requirir do interesado ou da universidade de destino que achegue o sistema de cualificacións aplicado. Para establecer os criterios de cualificacións entre varias materias ou actividades por unha da USC, terase en conta o disposto no protocolo de validacións e adaptacións da USC.
4. A proposta de resolución de recoñecemento de estudos será elevada polo responsable académico de mobilidade ao/á decano/a ou director/a do centro para que se emita a correspondente resolución. Esta resolución seralle comunicada ao interesado e remitida ás unidades correspondentes acompañada das certificacións orixinais para a súa custodia no expediente documental do alumno para que procedan á imputación das cualificacións no expediente do alumno. A proposta de resolución de recoñecemento só é vinculante se reúne os requisitos legais, os da convocatoria, os deste regulamento e os do plan de estudos. As mencionadas cualificacións imputaranse de oficio no citado expediente na primeira convocatoria ordinaria en que se poida incluír. Tamén se enviarán á ORE copia das certificacións recibidas e das resolucións de recoñecemento.
TÍTULO III
Dos estudantes que acceden á Universidade de Santiago de Compostela en réxime de intercambio
Artigo 14º.-Recepción, inscrición e matrícula.
A inscrición dos estudantes que acceden á USC en réxime de intercambio efectuarase de acordo co seguinte procedemento:
a) Recepción na ORE, onde se lles expedirá a correspondente credencial de alumno de intercambio e se lles asignará un coordinador académico. A ORE manterá unha listaxe actualizada dos estudantes de intercambio que cursen estudos en cada centro da USC, que será remitida periodicamente aos centros e ás UXA.
b) Reunión co respectivo coordinador académico para confirmar as materias que vai cursar na USC, de acordo co seu compromiso de estudos ou acordo académico que deberá vir debidamente cuberto. Así mesmo, o responsable da unidade de apoio á xestión de centros e departamentos deberá informalo no tocante á asignación de grupos de docencia e sobre demais aspectos organizativos de réxime interno do respectivo centro, así como de calquera outro asunto que considere que sexa do seu interese.
c) Deberá formalizar a matrícula na unidade correspondente, nas materias seleccionadas. Unha vez efectuada a matrícula, expediráselle o correspondente xustificante e gozará de todos os dereitos que teñan os alumnos da USC. Se se quere matricular de materias que non estean no compromiso de estudos ou acordo académico deberá facer unha solicitude previa. En caso de aceptación, deberá formalizar matrícula extraordinaria nas materias autorizadas e liquidar os correspondentes prezos públicos.
d) Se o compromiso de estudos ou acordo académico prevé a realización de cursos, seminarios ou calquera outra actividade fóra do plan de estudos, os alumnos formalizarán a matrícula nos centros ou servizos que especifique a convocatoria oficial e reportarán, de ser o caso, os prezos públicos establecidos na citada convocatoria. Para os efectos da súa inclusión na certificación académica que se remita á universidade de orixe, os alumnos deberán presentar na UXA correspondente o documento oficial acreditativo da súa realización e solicitar o recoñecemento conforme o procedemento xeral vixente na USC. Este recoñecemento non reportará prezos públicos.
Artigo 15º.-Dereitos.
1. Os estudantes desfrutarán dos mesmos dereitos e obrigas ca os estudantes da USC e non están obrigados ao pagamento de prezos públicos pola prestación de servizos docentes e administrativos, coa excepción daqueles programas ou convenios en que se estableza o contrario.
2. O alumnado vinculado a un programa de intercambio estará sometido, ao longo do curso académico, ao réxime de estudos e á normativa da USC así como ás convocatorias de exame que teña establecidas para os seus alumnos.
3. Figurará nas actas da USC, naquelas materias das cales formalizou matrícula, nas convocatorias ás cales teña dereito no correspondente curso académico. O réxime de cualificacións será o xeral para os estudantes da USC. Na acta figurará o indicativo alumno de intercambio doutra universidade.
4. O alumnado adscrito a un programa de mobilidade procedente doutras universidades computarase para os efectos de fixación da cota de matrículas de honra.
5. No caso de incumprimento grave das obrigas e da normativa da USC por parte do alumno de intercambio, a USC poderá acordar, tras a audiencia do interesado, a suspensión do intercambio para ese alumno e a comunicación á universidade de orixe.
Artigo 16º.-Certificación dos estudos realizados.
As unidades de xestión enviaranlle á ORE as certificacións comprensivas das cualificacións obtidas polos estudantes doutras universidades vinculados aos distintos programas de mobilidade. A ORE remitiralles as certificacións ao centro e á universidade de procedencia do estudante de acordo cos requirimentos formais dos respectivos programas ou convenios, tras efectuar as conversións que resulten procedentes segundo as táboas que aprobe a USC. Por petición dos interesados, poderáselles expedir unha certificación persoal dos estudos cursados na USC en réxime de intercambio. A USC poderá expedir certificacións noutro idioma comunitario así como facer unha conversión automática nos seus certificados ao sistema Erasmus de cualificacións.
Artigo 17º.-Suplemento europeo ao título.
Os contidos do intercambio (materias e notas) deberán quedar rexistrados no idioma que figure no acordo académico para os efectos de poder expedir certificación sobre estes datos, así como para incluír a devandita información no suplemento europeo ao título dos alumnos da USC.
Artigo 18º.-Sistema de garantía de calidade.
Os procesos establecidos neste regulamento de intercambios interuniversitarios de alumnos serán obxecto de revisión e seguimento co fin de garantir a súa eficiencia e o cumprimento dos compromisos de calidade asumidos pola USC.
Artigo 19º.-Uso de medios telemáticos.
De acordo coa Lei 11/2007, do 22 de xuño, de acceso electrónico dos cidadáns aos servizos públicos, as comunicacións entre as distintas unidades administrativas da USC faranse preferentemente por medios electrónicos ou telemáticos. Igualmente, as comunicacións entre os estudantes e as distintas unidades administrativas da USC serán preferentemente por este medio.
Cláusula derradeira:
Este regulamento entrará en vigor o día da súa publicación no DOG, e derroga calquera outra resolución que se opoña ao contido deste regulamento.
Santiago de Compostela, 15 de febreiro de 2008.
Senén Barro Ameneiro
Reitor da Universidade de Santiago de Compostela